Bianco Luno
Bianco Luno var en dansk bogtrykker med virksomhed i København fra 1831. I 1840 anskaffede han den første "hurtigpresse" i landet til bogfremstilling; en cylinderdrevet bogtrykpresse, der med 800 tryk i timen firedoblede, hvad traditionelle presser kunne præstere.
Hans tekniske dygtighed og gode kontakt til landets førende litterære og videnskabelige bogforlag skaffede hans bogtrykkeri status som Danmarks største, med forfattere som H.C. Andersen og Søren Kierkegaard på arbejdssedlen.
Efter hans død skiftede trykkeriet ejer flere gange, men blev fra 1900 videreført af Aller til 2000, hvor det ophørte. Trykkeriets historie er levende fortalt i bogen Bianco Luno. Skildringer af mennesker og miljø i og omkring et københavnsk bogtrykkeri 1831-1991. Samlet og kommenteret af Robert Pedersen (1991).